作者:姚合
標題:閒居遣懷十首
內容:身外無徭役，開門百事閑。倚松聽唳鶴，策杖望秋山。萍任連池綠，苔從匝地斑。料無車馬客，何必掃柴關。閑臥銷長日，親朋笑我疏。詩篇隨分有，人事度年無。情性僻難改，愁懷酒為除。誰能思此計，空備滿床書。白日逍遙過，看山複繞池。展書尋古事，翻卷改新詩。賒酒風前酌，留僧竹裡棋。同人笑相問，羨我足閒時。好景時牽目，茅齋興有餘。遠山經雨後，庭樹得秋初。道侶憐栽藥，高人笑養魚。優遊隨本性，甘被棄慵疏。永日廚煙絕，何曾暫廢吟。閒時隨思緝，小酒恣情斟。看月嫌松密，垂綸愛水深。世間多少事，無事可關心。一生能幾日，愁恨也無端。遇酒酕醄飲，逢花爛熳看。青雲非失路，白髮未相干。以此多攜解，將心但自寬。萬事徒紛擾，難關枕上身。朗吟銷白日，沈醉度青春。演步憐山近，閑眠厭客頻。市朝曾不到，長免滿衣塵。野性多疏惰，幽棲更稱情。獨行看影笑，閑坐弄琴聲。懶拜腰肢硬，慵趨禮樂生。業文隨日遣，不是為求名。生計甘寥落，高名愧自由。慣無身外事，不信世間愁。好酒盈杯酌，閑詩任筆酬。涼風從入戶，雲水更宜秋。拙直難和洽，從人笑掩關。不能行戶外，甯解走塵間。被酒長酣思，無愁可上顏。何言歸去事，著處是青山。